Han fulgte opp framgangen i Bislett Games 15. juni, da han vant U20-feltet på en engelsk mil med tiden 3.56,29, som var uoffisiell verdensrekord for 16-åringer. Tiden var også god nok til å slette verdensrekorden for 17-åringer, en rekord som til da ble holdt av Steve Cram. Den 6. juli løp han 5000 meter på 13:49,48 i Boysen Memorial på Bislett Stadion; dette var en forbedring av hans egen personlige rekord med nesten 50 sekunder, og var under kvalifiseringskravet til U20-EM i friidrett 2017.